Rekordpryse by spogwildveiling behaal‘n Aandeel van 25% in die bekende buffelbul, Horison, is vir R44 miljoen verkoop. Foto: http://pietdutoit.co.za/ Die verkoop van ’n 25%-aandeel in die bekende buffelbul, Horison, was sekerlik die hoogtepunt vir die aand. Die aandeel is teen R44 miljoen aan die wildboer, Pieter Bellingham, verkoop. Nog rekordpryse is betaal vir onder andere ŉ gouewildebeesbul wat teen R6 miljoen verkoop is, ŉ buffelkoei, dragtig van die buffelbul Matetsi, wat R19 miljoen behaal het en rooiribbokke wat teen R50 000 stuk verkoop is. ŉ Besonderse rooibokram met horings van 27 en ses-agtstes duim het R1 miljoen op die veiling behaal. Lood Bester, besturende direkteur van Wildswinkel, die organiseerder van die veiling, het gesê hy is tevrede met die veiling se omset van R231 miljoen. Du Toit se veiling het verlede jaar ŉ omset van R266 miljoen gehad. “Die veiling was baie suksesvol en daar is talle rekordpryse behaal wat nog nooit voorheen gesien is nie. Ek dink die omset is relatief tot watter lotte op die veiling was,” het Bester gesê. “ŉ Mens sal naïef wees om te dink dat Suid-Afrika se swak ekonomie en die wêreldekonomie nie ook ŉ rol speel in die wildbedryf nie. Die droogte plaas beslis ook druk op boere.” Volgens Bester het sowat 5 000 wildtelers, sakelui, sportsterre en ander belangstellendes die veiling bygewoon om op 116 lotte te bie. Diere van Du Toit, Stefan Naudé, Jaco Naudé, Beyers Gerber en enkele ander gasverkopers is opgeveil. Du Toit, Stefan Naudé, Jaco Naudé en Gerber het ook ŉ swartrooibokram aan die veiling geskenk wat vir R800 000 opgeveil is. Hierdie geld word direk in ŉ hulpprojek vir boere gestort wat voer skenk aan boere oor die hele land wat erg deur die droogte geraak word. “Ek dink dit is ŉ wonderlike gebaar van hierdie wildboere om so terug te gee aan boere wat swaar kry. Almal voel die droogte en daarom is dit wonderlik dat hulle op so ’n manier uitreik na die landbougemeenskap,” het Bester gesê.